Foilsiú an doiciméid aonair leasaithe tar éis mionleasú a fhormheas de bhun an dara fomhír d’Airteagal 53(2) de Rialachán (AE) Uimh. 1151/2012

(2022/C 217/06)

Tá an mionleasú sin formheasta ag an gCoimisiún Eorpach i gcomhréir leis an tríú fomhír d’Airteagal 6(2) de Rialachán Tarmligthe (AE) Uimh. 664/2014 ón gCoimisiún (1).

Is féidir an t-iarratas ar fhormheas an mhionleasaithe seo a fheiceáil i mbunachar sonraí eAmbrosia de chuid an Choimisiúin.

DOICIMÉAD AONAIR

“Cordero Manchego”

Uimh AE: PGI-ES-0047-AM03 – 1.12.2020

STFC ( ) TGFC (X)

1. Ainm

“Cordero Manchego”

2. Ballstát nó tríú tír

an Spáinn

3. Tuairisc ar an táirge talmhaíochta nó ar an táirge bia

3.1. Cineál táirge

Aicme 1.1. Feoil úr (agus scairteach)

3.2. Tuairisc ar an táirge lena mbaineann an t-ainm in (1)

Go heisiach feoil úr uain de phór Manchego, gan beann ar ghnéas. Conablaigh san catagóirí “Breis” agus “Céad”, arb idir 10 kg agus 15 kg a meáchan i gcás an chineáil “Recental” (uain óga) nó idir 5 kg agus 8 kg i gcás an chineáil “Lechal” (uan diúil) (1 kg níos lú más gan cheann agus gan inní atá siad) agus próifíl fhadaithe, cruth beagán maolaithe agus coibhneas comhchuí orthu. Feoil atá idir trua agus measartha sailleach. Saill a bhfuil dath bánbhuí uirthi agus comhsheasmhacht dhaingean inti. Feoil a bhfuil dath bándearg éadrom uirthi, atá an-bhog súmhar agus a bhfuil boladh pléisiúrtha uirthi.

3.3. Beatha (i gcás táirgí de bhunadh ainmhíoch amháin) agus amhábhair (i gcás táirgí próiseáilte amháin)

Ní mór na huain a bheathú i gcrónna ar bhainne cíche amháin, ad libitum, arna bhforlíonadh le tuí bán agus ar thiúcháin atá ceadaithe ag an gComhairle Rialála, go dtí gur féidir iad a bhaint de dhiúl agus a bheathú ar thuí bán agus na tiúcháin thuasluaite amháin.

3.4. Céimeanna sonracha sa táirgeadh nach mór a dhéanamh sa limistéar geografach sainithe

Ní mór na huain a bheathú agus a ramhrú laistigh den limistéar geografach sainaitheanta.

3.5. Sainrialacha maidir le sliseadh, grátáil, pacáistiú, etc. an táirge dá dtagraíonn an t-ainm cláraithe

–

3.6. Sainrialacha i leith lipéadú an táirge dá dtagraíonn an t-ainm cláraithe

Na conablaigh a chosnaítear le TGFC, déantar iad a mharcáil le stampa dúigh dhoscriosta, ar a bhfuil na litreacha “CM”, ar na lorgaí, na heasnacha agus na guaillí agus déantar iad a lipéadú le huimhir ar leith lena léirítear lógó na Comhairle Rialála. Bíonn éagsúlacht ar na dathanna ag braith ar an gcineál “Cordero Manchego” [Recental (uan óg) nó Lechal (uan diúil)].

Lógó an Bhoird Rialála le haghaidh an chineáil “Cordero Manchego” TGFC, “Recental” (uan óg)

Lógó an Bhoird Rialála le haghaidh an chineáil “Cordero Manchego” TGFC, “Recental” (uan diúil)

4. Sainiú gonta ar an limistéar geografach

Cumhdaítear leis an limistéar táirgthe nó pórúcháin ina ndéantar feirmeoireacht ar phór Manchego limistéar geografach La Mancha, arb é atá ann, na ceantair seo a leanas:

1. Albacete: Mancha, Manchuela, Centro agus Almansa.

2. Ciudad Real: Mancha, Campo de Calatrava agus Campo de Montiel.

3. Cuenca: Manchuela, Mancha Baja agus Mancha Alta.

4. Toledo: La Mancha Achar 79 230 km2 atá in Castile-La Mancha agus is é an tríú Comhphobal Uathrialach is mó sa Spáinn

5. Nasc leis an limistéar geografach

Is ar shaintréithe na feola úire ar feoil í nach dtagann ach ó uain de phór Manchego atá an nasc idir TGFC “Cordero Manchego”[agus an limistéar geografach] bunaithe. Tá an fheoil idir trua agus measartha sailleach, tá dath bánbhuí ar an tsaill agus tá comhsheasmhacht dhaingean inti. Bíonn dath bándearg éadrom ar an bhfeoil. Tá dath bándearg éadrom uirthi, tá sí an-bhog súmhar agus tá boladh pléisiúrtha uirthi.

5.1. Sainiúlacht an limistéir gheografaigh

Is steip ársa atá in La Mancha, a ndearna na Rómhánaigh féar easpartó a shaothrú uirthi agus ar thug na hArabaigh “Manyá” uirthi arb é is brí leis “talamh gan uisce”. Leis an dá ainm sin léirítear go soiléir saintréith an réigiúin.

Cé gur measadh go traidisiúnta gur machaire atá in Castile-La Mancha (i bhfianaise gurb é an ghné is suntasaí atá ann limistéar geografach La Mancha), is é rud é gur cosúla é le hardchlár ardaithe a bhfuil sléibhte cliathacha ann; tá dhá thrian dá achar ar airde 600 m agus ní ísle aon chuid de ná 200 m os cionn leibhéal na farraige. Dá bhrí sin is limistéar ard cothrom den chuid is mó atá sa dúiche agus tá limistéir shléibhtiúla ar imeall an réigiúin agus sa cheantar intíre rud a fhágann gurb ann d’éagsúlacht mhór gnéithe topagrafacha agus tírdhreacha.

I dtéarmaí geolaíochta is é atá ann machaire atá déanta de dhríodar Méicéineach, ar airde idir 650 méadar agus 800 méadar os cionn leibhéal na farraige. Forbraíonn locháin mhóra agus linnte móra éadoimhne ar fud an mhachaire chothroim le linn an tséasúir báistí agus coinnítear an t-uisce ansin ar feadh tréimhse áirithe ama.

Is iad príomhaibhneacha an cheantair an Tagus, réimsí uachtaracha an Guadiana, réimsí uachtaracha agus láir an Júcar, an Záncara, an Cigüela, an Jabalón agus an Riánsares, a mbaintear úsáid leathan astu, in ainneoin gur cúrsaí uisce an-chorrach atá acu, le haghaidh uisciúcháin, le blianta beaga anuas go háirithe, chun achair fhairsinge talún a uisciú.

In anailís ar an meánteocht bliantúil le haghaidh ceithre lonnaíocht sa réigiún léirítear go bhféadfadh an fhíor-uasteocht a bheith os cionn 35 oC i rith an tsamhraidh. Is í mí Iúil an mhí is teo agus is féidir an mhéanteocht a bheith chomh hard le 25 oC.

De ghnáth bíonn an mheánfhrasaíocht bhliantúil gar do 400 mm i gcomparáid le meánfhrasaíocht 600 mm sa Spáinn ina hiomláine. Ní hé amháin go mbíonn an bháisteach gann ach bíonn sí dáilte go míchothrom. Ar an gcéad dul síos, is de dheasca míchothomaíocht báistí nach beag ó bhliain go bliain a tharlaíonn sin agus is é an toradh a bhíonn air sin gur mór an difríocht idir na méideanna báistí a thiteann ó sheicheamh aeráide amháin go céile. Ar an dara dul síos, maidir leis an dáileadh báistí; is é an samhradh an séasúr is tirime, nuair nach dtiteann ach 10-15 % den bháisteach bhliantúil. De mhalairt air sin, is iad an t-earrach agus an fómhar na séasúir is fliche de ghnáth.

5.2. Sainiúlacht an táirge

Is iad réimeas bia éagsúlaithe an uain, a fhaightear trí innilt i limistéir thura. agus gnéithe sonracha an phóir féin is cúis le saintréithe na feola i dtéarmaí a súmhaireachta, a datha agus a blais atá bainteach lena tionscnamh.

5.3. Nasc cúisíoch idir an limistéar geografach agus cáilíocht nó tréithe an táirge (i gcás STFC) nó cáilíocht shonrach, cáil nó saintréith eile an táirge (i gcás TGFC)

Is speiceas dúchasach de chineál caorach é an pór Manchego a chuaigh in oiriúint don réigiún sin ó thús ama agus tá sé ar cheann de na príomhfhoinsí saibhris sa cheantar. D’éirigh leis leanúint de bheith ina phór folaíochta saor ó chrosphórú agus chuaigh sé in oiriúint le himeacht ama d’innilt i limistéir thirime. Saothraíonn sé acmhainní nádúrtha an limistéir, flóra, féarach, foráiste, branar, coinleach agus scrobarnach; Is iad réimeas bia éagsúlaithe agus gnéithe sonracha an phóir féin is cúis le saintréithe na feola i dtéarmaí a súmhaireachta, a datha agus a blais atá bainteach lena tionscnamh.

Tá uain de phór caorach Manchego a ndíol ar an margadh ó aimsir an tseansaoil i leith. Is é rud é dá bharr sin go bhfuil barr feabhais curtha ar na cleachtais phórúcháin agus ramhraithe chun sárcháilíochtaí na feola a thabhairt chun cinn, rud is traidisiúnta in La Mancha.

Tagairt d’fhoilsiú na sonraíochta táirge

https://pagina.jccm.es/agricul/paginas/comercial-industrial/consejos_new/pliegos/Pliego_Condiciones_CM_Modificado_20200619.pdf

(1) IO L 179, 19.6.2014, lch. 17.